[pic] | EVROPSKA KOMISIJA |

Bruselj, 22.12.2010

COM(2010) 772 konč.

2010/0372 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 378/2007 glede pravil za izvajanje prostovoljne modulacije neposrednih plačil v okviru skupne kmetijske politike

OBRAZLOŽITVENI MEMORANDUM

OZADJE PREDLOGA

Uskladitev s Pogodbo o delovanju Evropske unije (PDEU)

Pogodba o delovanju Evropske unije (Pogodba) ločuje med pooblastili, prenesenimi na Komisijo za sprejemanje nezakonodajnih aktov, ki se splošno uporabljajo in dopolnjujejo ali spreminjajo nekatere nebistvene elemente zakonodajnega akta, kot je določeno v členu 290(1) Pogodbe (delegirani akti), in pooblastili, prenesenimi na Komisijo za sprejemanje enotnih pogojev za izvajanje pravno zavezujočih aktov Unije, kot je določeno v členu 291(2) Pogodbe (izvedbeni akti).

Pri delegiranih aktih zakonodajalec prenese na Komisijo pooblastilo za sprejemanje kvazi zakonodajnih aktov. Pri izvedbenih aktih je okvir precej drugačen. Za izvajanje pravno zavezujočih aktov Evropske unije so sicer pristojne predvsem države članice. Vendar, če uporaba zakonodajnega akta zahteva enotne pogoje za njegovo izvajanje, je Komisija pooblaščena, da sprejme ustrezne akte.

Prilagajanje Uredbe (ES) št. 378/2007 na nova pravila iz Pogodbe temelji na razvrščanju v skladu z novo filozofijo uporabe sedanjih izvedbenih pooblastil Komisije. Razvrščanje je pokazalo, da so vsa pooblastila, ki so bila podeljena Komisiji na podlagi te uredbe, pooblastila za sprejemanje izvedbenih aktov.

Na podlagi tega prilagajanja je bil pripravljen osnutek za spremembe Uredbe (ES) št. 378/2007. Zakonodajalec določa splošna načela, metode izračuna, regionalno izvajanje in uporabo moduliranih zneskov.

Države članice so v skladu s členom 291 Pogodbe odgovorne za izvajanje režima, ki ga določi zakonodajalec. Vendar se zdi potrebno zagotoviti enotno izvajanje sheme prostovoljne modulacije. Zato zakonodajalec Komisijo v skladu s členom 291(2) Pogodbe pooblašča, da določi neto zneske, ki se ustvarijo s prostovoljno modulacijo (člen 4(1)), ter sprejme podrobna pravila za vključitev prostovoljne modulacije v okvir programov za razvoj podeželja (člen 6(a)) in finančno upravljanje prostovoljne modulacije (člen 6(b)).

REZULTATI POSVETOVANJ Z ZAINTERESIRANIMI STRANMI IN OCENE UČINKA

- Posvetovanje z zainteresiranimi stranmi

- Zbiranje in uporaba izvedenskih mnenj

Posvetovanje z zainteresiranimi stranmi in zunanje izvedensko mnenje nista bila potrebna.

- Ocena učinka

Ni potrebe po oceni učinka.

PRAVNI ELEMENTI PREDLOGA

- Povzetek predlaganih ukrepov

Določiti delegirana in izvedbena pooblastila Komisije v Uredbi Sveta (ES) št. 378/2007 in vzpostaviti ustrezni postopek za sprejem zadevnih aktov.

- Pravna podlaga

Člen 43 Pogodbe o delovanju Evropske unije.

- Načelo subsidiarnosti

Predlog je v skladu z načelom subsidiarnosti.

- Načelo sorazmernosti

Predlog je v skladu z načelom sorazmernosti.

- Izbira instrumentov

Predlagani instrument: uredba Evropskega parlamenta in Sveta. Druga sredstva ne bi bila primerna iz naslednjega razloga: uredbo je mogoče spremeniti le z uredbo.

PRORAČUNSKE POSLEDICE

Ta ukrep ne zahteva dodatnih izdatkov Unije.

2010/0372 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 378/2007 glede pravil za izvajanje prostovoljne modulacije neposrednih plačil v okviru skupne kmetijske politike

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 43(2) Pogodbe,

ob upoštevanju predloga Komisije[1],

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[2],

ob upoštevanju mnenja Odbora regij[3],

v skladu z rednim zakonodajnim postopkom,

ob upoštevanju naslednjega:

1. Uredba Sveta (ES) št. 378/2007 z dne 27. marca 2007 o pravilih za prostovoljno modulacijo neposrednih plačil, predvidenih v Uredbi (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete[4] daje Komisiji pooblastila za izvajanje nekaterih določb navedene uredbe.

2. Zaradi začetka veljavnosti Lizbonske pogodbe je treba pooblastila, podeljena Komisiji v skladu z Uredbo (ES) št. 378/2007, uskladiti s členoma 290 in 291 Pogodbe o delovanju Evropske unije (v nadaljnjem besedilu: Pogodba).

3. Da se zagotovi enotna uporaba prostovoljne modulacije neposrednih plačil v vseh državah članicah, bi bilo treba Komisijo pooblastiti za sprejemanje izvedbenih aktov v skladu s členom 291 Pogodbe. Razen kadar je izrecno določeno drugače, bi morala Komisija sprejeti navedene izvedbene akte v skladu z določbami Uredbe Evropskega parlamenta in Sveta (EU) št. [xxxx/yyyy] z dne … [ dopolniti po sprejetju uredbe o mehanizmih nadzora iz člena 291(3) PDEU, o kateri trenutno razpravljata Evropski parlament in Svet ].

4. Za zagotovitev učinkovitega izvajanja prostovoljne modulacije bi morala Komisija z izvedbenimi akti določiti neto zneske, ki izhajajo iz uporabe prostovoljne modulacije. Zaradi narave predvidenih izvedbenih aktov bi morala Komisija navedene akte sprejeti brez pomoči odbora.

5. Zaradi istega razloga bi morala biti Komisija pooblaščena za sprejemanje izvedbenih aktov s pomočjo Odbora za razvoj podeželja, ustanovljenega s členom 91 c Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP)[5], da bi se zagotovila vključitev prostovoljne modulacije v okvir programov za razvoj podeželja. Poleg tega bi morala biti Komisija pooblaščena za sprejemanje izvedbenih aktov s pomočjo Odbora za kmetijske sklade, ustanovljenega s členom 42 d (1) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike[6], da bi se zagotovilo finančno upravljanje prostovoljne modulacije.

6. Uredbo (ES) št. 378/2007 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 378/2007 se spremeni:

7. V členu 4(1) se uvodni stavek nadomesti z naslednjim:

„Neto zneske, ki izhajajo iz uporabe prostovoljne modulacije, določi Komisija z izvedbenimi akti brez pomoči odbora na podlagi:“

8. Člen 6 se nadomesti z naslednjim:

„Člen 6

1. Komisija z izvedbenimi akti v skladu s postopkom iz člena 91 c Uredbe (ES) št. 1698/2005 sprejme posebne določbe za vključitev prostovoljne modulacije v okvir programov za razvoj podeželja.

2. Komisija z izvedbenimi akti v skladu s postopkom iz člena 42 d (3) Uredbe (ES) št. 1290/2005 sprejme posebne določbe za vključitev finančnega upravljanja prostovoljne modulacije.“

Člen 2

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

OCENA FINANČNIH POSLEDIC | AGRI/I.1-D/852099(MB/tm) 6.15.2010.1 |

DATUM: 03. 11. 2010 |

1. | PRORAČUNSKA POSTAVKA: 05 03 Neposredne pomoči 05 04 Razvoj podeželja | ODOBRENA PRORAČUNSKA SREDSTVA |

2. | NASLOV: Predlog uredbe Evropskega parlamenta in Sveta o spremembi Uredbe Sveta (ES) št. 378/2007 glede pravil za izvajanje prostovoljne modulacije neposrednih plačil v okviru skupne kmetijske politike |

3. | PRAVNA PODLAGA: Člen 43 Pogodbe o delovanju Evropske unije (PDEU) |

4. | CILJI: Uskladiti izvedbena pooblastila Komisije iz Uredbe Sveta (ES) št. 378/2007 glede na razlikovanje med prenesenimi in izvedbenimi pooblastili, uvedeno s členoma 290 in 291 Pogodbe o delovanju Evropske unije (PDEU) |

5. | FINANČNE POSLEDICE | 12-MESEČNO OBDOBJE (v mio EUR) | TEKOČE PRORAČUNSKO LETO 2010 (v mio EUR) | NASLEDNJE PRORAČUNSKO LETO 2011 (v mio EUR) |

5.0 | ODHODKI - V BREME PRORAČUNA ES (NADOMESTILA/INTERVENCIJE) - DRŽAVNI ORGANI - DRUGO | - | - | - |

5.1 | PRIHODKI - LASTNA SREDSTVA ES (DAJATVE/CARINE) - DRŽAVNI | - | - | - |

2010 | 2011 | 2012 | 2013 |

5.0.1 | OCENJENI ODHODKI | - | - | - | - |

5.1.1 | OCENJENI PRIHODKI | - | - | - | - |

5.2 | METODA IZRAČUNA: - |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE SEDANJEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI SEDANJEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

PRIPOMBE: Predlog je namenjen uskladitvi pooblastil Komisije iz Uredbe Sveta (ES) št. 378/2007 glede na razlikovanje med prenesenimi in izvedbenimi pooblastili, uvedeno s členoma 290 in 291 Pogodbe o delovanju Evropske unije (PDEU). To ne vključuje spremembe proračuna Skupnosti. |

[1] UL C, , str.

[2] UL C, , str.

[3] UL C, , str.

[4] UL L 95, 5.4.2007, str. 1.

[5] UL L 277, 21.10.2005, str. 1.

[6] UL L 209, 11.8.2005, str. 1.